ועדת הפנים ואיכות הסביבה, כנסת 16, פרוטוקול מספר 319, 2004-11-17 11:00

יורי שטרן: אנחנו פותחים את הדיון בנושא פקודת העירייה, דרכי מינוי עובדים בכירים התשס"ד-2004.

מירי פרנקל-שור: אדוני היושב ראש, ברשותך אני אפרט את העקרונות לקריאה שנייה ושלישית.

מירי פרנקל-שור: ראשית לעניין סעיף 167, קבעה הוועדה שלנושאי המשרה הבכירים, שהם מהנדס, יועץ משפטי וכו' תוקם ועדה למינוי עובדים בכירים.

מירי פרנקל-שור: המוצע הוא שהתהליך יהיה כזה, בסעיף 167 תישאר נורמה שקובעת שמועצה רשאית, ולפי דרישת הממונה, או לפי דרישת כל דין.

מירי פרנקל-שור: הוועדה הוסיפה "לפי דרישת כל דין", מכיוון שכללנו בסעיף 167 גם תפקידים שיש חובה למנותם על פי חוק.

מירי פרנקל-שור: זו תהיה קביעת הנורמה ותהיה הפניה לסעיף 169 ב' רבתי, ששם זו תהיה ועדה למינוי עובדים בכירים.

מירי פרנקל-שור: אז התעוררה השאלה מה יהיה תפקיד המועצה?

מירי פרנקל-שור: האם המועצה תמונה?

מירי פרנקל-שור: מה שהוחלט על דעתו של חבר הכנסת חן שהליך הבחירה יהיה בוועדה למינוי עובדים בכירים, כאשר את המלצת הוועדה תאשר המועצה.

מירי פרנקל-שור: היא לא יכולה לפסול אם נפל פגם טכני במכרזים.

מירי פרנקל-שור: אין לה אפשרות להחליף את שיקול דעתה.

יורי שטרן: איך ניסחתם את זה?

מירי פרנקל-שור: עוד לא ניסחנו אנחנו רק אומרים שהמועצה תאשר את המלצת הוועדה למינוי עובדים בכירים והביקורת של המועצה יכולה להיות רק במתחם הסבירות ולא להחליף את שיקול דעתה בשיקול דעתה של אותה ועדה.

יורי שטרן: זה יהיה הנוסח פחות או יותר?

רשף חן: היה על זה דיון ארוך, אני הצעתי שיכתבו, "לא תאשר, אלא אם כן נפל פגם יסודי".

רשף חן: בסופו של דבר הקונצנזוס בין היועצות המשפטיות הוא שיותר טוב לא להגדיר את שיקול הדעת, להשאיר את הנושא הזה לפסיקה, הפסיקה קיימת, המצב הקיים לפי הפסיקה שהמועצה חייבת לאשר אלא אם כן נפל פגם יסודי.

יורי שטרן: זה אומר שוועדת המינויים נכנסת לנעליים קיימות.

רשף חן: יש פסיקה קיימת לכן אפשר להסתפק בלרשום "המועצה תאשר".

רשף חן: המשמעות של זה מושלמת על ידי "הפסיקה קיימת", עדיף לא לנסות לשנות את זה או להגדיר את זה בחקיקה.

מירי פרנקל-שור: נושא שני, בסעיף 170 (ב) יש תיקון טכני שנובע מסעיף 167, הוועדה למינויים בכירים תכלול גם את הגזבר וגם היועץ משפטי, לכל תפקיד שקיים בסעיף 167 לא רק א' אלא לכל אורכו של סעיף 167.

מירי פרנקל-שור: דבר נוסף, התקבלה בוועדה החלטה להשמיט את הפקח מהוועדה למינוי עובדים בכירים, ששם נדרשת הגשת חוות דעת של יועץ משפטי ולמרות שהוא נשמט מסעיף 167 כיוון שהוא לא תפקיד בכיר, אבל לאור רגישותו של התפקיד ולאור מתן סמכויות שלטוניות לפקח, חשוב לוודא ולהגיש את המלצת היועץ המשפטי, למשל שאין לו עבר פלילי.

נועה בן אריה: נוצרה הבחנה שהיא פשוט לא נכונה.

נועה בן אריה: סעיף 167 עוסק במפקח תברואתי בעוד שסעיף 170 עוסק בפקח.

נועה בן אריה: הרעיון היה שפקח הוא מסוג התפקידים שבהם צריך את חוות הדעת ולכן הוחלט לא להשמיט אותו מסעיף 170, בעוד שבסעיף 167, כשהוא מתייחס למפקח תברואתי מדובר בתפקיד פקידותי זוטר באופן יחסי ולכן אין צורך להחילו בסעיף 167.

נועה בן אריה: זו למעשה הייתה הבקשה, הבלבול נוצר בזה שהסברה הייתה שפקח ומפקח תברואתי אחד הם, וזה לא נכון.

מירי פרנקל-שור: לעניין פיטורי מנכ"ל, אמרנו שמנכ"ל נהפך למשרת אמון ולפיכך התלבטנו אם זו תהיה העברה מתפקיד או פיטורין.

מירי פרנקל-שור: אנחנו ממליצים שאלו יהיו פיטורין לאור הוראות סעיף 14 לחוק.

מירי פרנקל-שור: דבר נוסף שנתבקש מהוועדה לאשר זו הוראת המעבר, על מי יחול החוק.

מירי פרנקל-שור: אז ברור שהוא לא יחול על מנויים אלא נקבע נקודת זמן שלדעתנו היא נקודה אובייקטיבית, שזה המועד האחרון להגשת מועמדים על פי מכרזים שפורסמו.

רשף חן: שהמועד האחרון חלף.

מירי פרנקל-שור: שמועד האחרון להגשת מועמדים חלף.

יורי שטרן: טרם חלף, אנחנו יוצרים מלכודת כי אם מועד הגשת המועמדים למכרז הוא למחרת פרסום החוק, כמה זמן אמורה לקחת הרכבת הוועדה?

מרגלית בוטרמן: יומיים

רשף חן: זו לא וועדה קבועה, זו ועדה אד הוק

מרגלית בוטרמן: הליך מינוי הוועדה נעשה על ידי ישיבת המועצה הראשונה שתתכנס אחרי תחילתו של חוק זה.

אביטל שטרנברג: אפשר להקים את הוועדה יחסית מהר אני לא חושבת שזה צריך להיות הקושי.

מירי פרנקל-שור: החשוב בקביעת הוראת המעבר, שתהיה מדד אובייקטיבי, זה על מנת שיהיה ברור מאיפה מתחיל החוק.

יורי שטרן: אבל היא גם צריכה להיות סבירה מבחינת התהליכים שמתקיימים.

נועה בן אריה: לא נתנו "גרייס" מתי לקבוע את הוועדה, ברגע שיש חוק, הם צריכים לקבוע.

יורי שטרן: יושב ראש מועצה, זה לא כל יום, והמנויים וההחלטות מי מייצג את האופוזיציה.

יורי שטרן: ..

רשף חן: אנחנו מדברים על הוראת המעבר.

יורי שטרן: אולי ההחלטה צריכה להיות שזה יחול על כל המכרזים שמועד הגשת המועמדים אליהם הסתיים עשרה ימים לפני.

נועה בן אריה: לפני תחילתו של חוק זה.

רשף חן: את לא רוצה לפתוח מרוץ שבו ירוצו לעשות מכרזים לפני החוק.

מירי פרנקל-שור: זה מכניס אותך למלכוד מכיוון שאם אתה קובע עשרה ימים אז מדוע לא קבעת 30 ימים?

יורי שטרן: אז כל המכרזים שלא הסתיימו.

רשף חן: מה זה לא הסתיימו?

מירי פרנקל-שור: אתה לא פוגע במועמד, אלא אנחנו אומרים שהרכב הוועדה יהיה כפי שנקבע בחוק.

נועה בן אריה: נקודת החיתוך נעשתה על מנת שלא לפגוע בצפייה הסבירה במועמד שמעמיד את עצמו למשרה.

נועה בן אריה: לכן סברנו שנכון יהיה לחתוך את המועד במועד האחרון להגשת המועמדות, שאחריו כבר נוצר לפחות איזשהו אינטרס הסתמכות של בן אדם שהגיש מועמדות ולפני כן אין לו עוד אינטרס כזה.

מירי פרנקל-שור: אין פה שום דבר מכיוון שמדובר פה רק על הרכב הוועדה, אנחנו לא פוגעים במועמד.

אביטל שטרנברג: לרשות המקומית יש אינטרס למנות ועדה כזו כי אחרת לא יהיה לה לא מהנדס ולא אדריכל.

רשף חן: זה אומר שהחוק הזה לא יחול על הליכים שהמועד להגשת המועמדויות חלף לפני פרסום החוק.

נועה בן אריה: ראוי להגיד שאנחנו נמצאים כרגע כמעט בדצמבר 2004, האפשרות היא מאד זניחה.

נועה בן אריה: דבר שרציתי להזכיר לפרוטוקול, דיבר אתנו ד"ר נילי מהממונה על השירותים הוטרינרים ממשרד החקלאות, שהייתה לו הסתייגות לגבי סעיף קטן (4) לסעיף 169 ב', שהסעיף מדבר על זה שאחד מחברי ועדת המכרזים יהיה נציג שממנה שר הפנים שהוא בעל תפקיד מקביל לתפקיד נושא המכרז הנתון בעירייה אחרת.

נועה בן אריה: הטענה של ד"ר נילי הייתה שכיום, רופאי הרשות חברים בגילדה סגורה שלפעמים השיקולים שמנחים אותם במינוי הרופא הוטרינארי אינם שיקולים עניינים, ולפעמים הם יכולים למנות רופאים, שמשרד החקלאות, אילו הייתה לו דעה בעניין, היה אומר שהם לא עונים על דרישות השר, לכן הוא סבר שצריך להיות נציג השירותים הוטרינאריים במשרד החקלאות במקום נציג רשותי.

נועה בן אריה: התנגדנו לזה כי סברנו שזו התערבות לא ראויה של השלטון המרכזי בשלטון המקומי וצמצום האוטונומיה שלו בבחירת העובדים הסטטוטורים שלו ברשות, ושגם זה חסר תקדים מכיוון שעד היום הממשלה לא התערבה במינוי העובדים או התפקידים הסטטוטוריים בתוך השלטון המקומי.

נועה בן אריה: על מנת להפיס את אותם חששות הצענו שבמסגרת קביעות תנאי הסף, שכיום יש ועדה שקובעת אותם במשרד הפנים, לכלול גם אישור של משרד החקלאות.

מירי פרנקל-שור: אני מבקשת רק לאשר את העקרונות, את החוק כבר קראנו.

רשף חן: קראנו והשארנו רק את הסעיף הזה ואמרנו שאם הממשלה תבקש נעשה עוד דיון ואם לא, זה יעלה לקריאה שנייה ושלישית.

מירי פרנקל-שור: את סעיף 1 צריך לנסח מחדש.

מירי פרנקל-שור: בסעיף 169 א' לא היה שינוי.

מירי פרנקל-שור: בסעיף 169 גם לא היה שינוי.

מירי פרנקל-שור: אני מבקשת לאשר את העקרונות אחרי שלמיטב זכרוני קראנו את הצעת החוק, השארנו את העניין של "המועצה תאשר".

יורי שטרן: מי בעד אישור החוק לקריאה שניה ושלישית?

יורי שטרן: הצבעה בעד: רוב נגד: אין מתנגדים: אין הצעת החוק עוברת לקריאה שנייה ושלישית

נועה בן אריה: ביקשתי להגיד משהו לפרוטוקול, חבל לי שחבר הכנסת אהוד יתום לא נמצא כדי לשמוע, אבל אני מרגישה חובה נעימה להודות לוועדה ובעיקר ליועצת המשפטית ולעידו, שעזרו לנו בעניין קריית אונו.

נועה בן אריה: במיוחד אני מבקשת להסיר את הכובע בפני היועצת המשפטית בנושא דברי ההסבר, שבשעתו הייתה לי מחלוקת אתה לגבי אופן הניסוח שלהם.

נועה בן אריה: אני חושבת שבסופו של דבר בית המשפט העליון בחן את אותם דברי ההסבר בצורה מאד דקדקנית במסגרת דיון והתייחס אליהם לכל מילה וזה מעיד על עבודה מאד רצינית שנעשית בוועדה, ורציתי להודות על זה.

יורי שטרן: אני מצטרף לדברים, ברכתי והודיתי למירי, אני חושב שזו דוגמא של אמנות משפטית.

נועה בן אריה: גם לנוגה שלוחה תודה גדולה מכולנו.

מירי פרנקל-שור: אני רוצה לא לקחת את כל הקרדיט עלי כי היו שותפים לזה עוד אנשים, אבל אני מאד מעריכה את זה.

יורי שטרן: תודה לכולם הישיבה נעולה.